06/10/2022 | Administración LocalMunicipal
A Coruña
Deportes
Anuncio da Concellería de Deportes, pola que se publica a resolución provisional da valoración para a asignación de usos das instalacións deportivas municipais para actividades deportivas de adestramento durante a tempada 2022-23

O Concello da Coruña, conforme ao disposto no art.25.2. l) da Lei reguladora das bases de réxime local vixente (LRBRL) así como o art.8 da Lei 3/2012, do 2 de abril, do Deporte de Galicia, ten entre outras competencias a da promoción e fomento da práctica do deporte, contribuíndo á mellora da condición física en xeral, e á integración social a través do deporte. En particular correspóndelle ao Concello, para os efectos que aquí interesan, como prestación de servicio obrigatorio (art.26.1. c da LRBRL): a xestión das instalacións deportivas municipais (art.8.2 LDG). E en liña co anterior, tamén lle corresponde adoptar medidas que acheguen as actividades físico deportivas a toda a veciñanza, especialmente cando se canaliza a través do tecido asociativo; xa que se logra unha maior optimización do uso das instalacións. O Concello da Coruña, a través da Concellería de Deportes, impulsou unha convocatoria pública que permite unha distribución dos usos das instalacións deportivas municipais xestionadas polo Concello baseándose en criterios de publicidade, transparencia e reparto xusto entre todas as entidades demandantes. A convocatoria foi aprobada pola concelleira delegada de Deportes o día de 15.06.2022 Todo o procedemento foise publicando na páxina web municipal para coñecemento xeral. As horas de uso que se reparten distribúense en función das solicitudes presentadas polas entidades interesadas en participar na dita convocatoria, logo de reservar horas de uso para o propio Concello da Coruña. As horas de uso repartidas son exclusivamente para adestramentos. Estes usos están destinados á realización de actividade deportiva (adestramento orientado á competición). As necesidades derivadas das competicións que deban realizarse nas instalacións deportivas dependentes do Concello da Coruña deben solicitarse a través do Rexistro Xeral achegando o calendario das competicións. A base 9.3 da convocatoria establece que, unha vez pechado o prazo e recibidas todas as solicitudes, realizarase unha valoración das mesmas, a comparativa entre os diferentes tipos e formularase unha proposta de resolución provisional coa asignación de horas de uso. Para isto reunirase a Mesa de Avaliación. A Mesa de Avaliación reuniuse os días 2 de agosto de 2022 e 26 de setembro de 2021. Nos ditos días, a Mesa de Avaliación revisou todas as solicitudes e as subsanacións posteriores. A competencia para ditar a resolución de reparto de usos correspóndelle á alcaldesa da cidade da Coruña, a cal lle foi delegada á concelleira de Deportes en virtude do decreto 3846/2019 do día 26.06.2019 (BOP núm.124 do 03.07.2019). Logo de ver as Actas das sesións da Mesa de Avaliación e a súa proposta, e de conformidade coa dita proposta, Primeiro.- Aprobar a distribución provisional das horas de uso das instalacións deportivas municipais xestionadas directamente polo Concello da Coruña de acordo coa convocatoria pública do día 15.06.2022. A distribución das horas de uso está detallada no Anexo que se achega a esta resolución provisional formando parte dela, que consta de 21 páxinas comezando polo uso da Pista Central do Palacio dos Deportes de Riazor por parte do Club Basquet Coruña SAD na páxina 4 e finalizando polo uso do Pista Patinaxe Adormideras por parte do club A. D. C. ALQUIMIA INLINE na páxina 21. O prazo de vixencia da distribución de usos está contemplado na propia convocatoria. Segundo.- Condicionar a distribución das horas de uso aos termos descritos nas bases reguladoras da presente convocatoria: I. Reservaranse as horas para as entidades enumeradas no Anexo que se achega sen que sexa necesario o pago de ningunha taxa por non estar suxeitos ás tarifas establecidas na Ordenanza Fiscal número 15 do Concello da Coruña. II. A administración municipal quedará facultada para a modificación ou suspensión puntual, de forma motivada, dos usos finalmente adxudicados en función das necesidades da Concellaría de Deportes ou no seu caso, da Universidade da Coruña e da Deputación da Coruña, sen que a entidades afectada teña dereito a ningunha compensación, como así establece a base 10. a da convocatoria de usos. III. A distribución dos usos non faculta á entidade para a realización dunha competición deportiva nin para cambiar o tipo de uso. IV. As entidades que teñen outorgado horas de uso nas instalacións deportivas municipais deberán cumprir co previsto na convocatoria reguladora dos usos. Asimesmo, deberán respectar as horas de uso establecidas neste Anexo, restando 5 minutos á hora de saída para non coincidir cos equipos entrantes. En todo caso, quedará totalmente prohibido que un equipo entre nunha instalación deportiva se o equipo saínte aínda non abandonou a zona de adestramento. V. Estará prohibida a infrautilización das horas de uso das instalacións deportivas municipais, como así se establece na base 10. g da convocatoria. Terceiro.- A presente resolución terá o carácter provisional e notificarase aos interesados mediante anuncio público para coñecemento xeral no BOP, na páxina web de Deportes (www.coruna. deportes. es), no taboleiro de edictos do Concello da Coruña, e nos taboleiros de anuncios do Servizo de Deportes (Palacio dos Deportes de Riazor, Cidade Deportiva da Torre e Polideportivo do Barrio das Flores) e no teléfono de información gratuita 010. Contra esta resolución poderanse presentar as alegacións que se estime oportunas no prazo de 10 días hábiles que se contarán a partir do día seguinte ao de publicación da resolución. As alegacións deberán presentarse por rexistro de entrada do Concello da Coruña, por medios electrónicos. As entidades comezarán coa nova distribución a partir do luns seguinte á publicación desta distribución provisional sempre e cando teñan presentada por rexistro a documentación requirida na base 9.1 da convocatoria, coa advertencia de que se se presentan alegacións podería dar lugar a un cambio no reparto das horas de uso. No caso de que transcorrido o prazo de alegacións non se formulara ningunha, esta resolución provisional pasará a ter o carácter de definitiva. Cuarto. - Ordenar a publicación no Boletín Oficial da Provincia da resolución provisional da convocatoria de asignación de usos das instalacións deportivas municipais para actividades deportivas de adestramento durante a tempada 2022/2023. A Coruña, 03 de outubro de 2022 O Xefe do servizo de Deportes Aleksejs Perdones Mueller